Merendusetnoloogia
Merendusetnoloogia või merendusantropoloogia (inglise keeles marine ethnology või maritime anthropology, marine anthropology, vene keeles морская этнология) on uurimissuund, mis uurib mere- ja rannakultuuriga seotut: näiteks rannarahva ja meremeeste elu, meresõidu traditsioone, paadi- ja laevaehitust. 1966. aastal avati Kopenhaageni ülikoolis esimene merendusetnoloogia õppetool. Eestis on seda valdkonda õpetatud ja uuritud ennekõike etnoloogia ja ajaloo osana. Eesti merendusetnoloogiaga on tegelenud teiste seas Oskar Loorits, Gustav Ränk, Arved Luts, David Papp ja Dagmar Ingi.